Diari Oficial de la Generalitat Valenciana


Sumari del DOGV 4917, del 04-01-2005 (2004/13040)

ORDRE de 29 de desembre de 2004, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2005 dels premis de la Conselleria d'Agricultura, Pesca i Alimentació.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4917

Data del DOGV
:   04-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13041


Data del document
:   29-12-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * treball femení
    * premi cultural
    * agricultora
    * jove agricultor
    * qualitat del producte
    * distinció honorífica
    * indústria agroalimentària
    * dona
    * cooperativa agrícola

ORDRE de 29 de desembre de 2004, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2005 dels premis de la Conselleria d'Agricultura, Pesca i Alimentació. [2004/M13668]
  
La Generalitat Valenciana estima oportú recolzar i estimular l'esforç personal i empresarial en la innovació tant del procés de producció, transformació i comercialització dels productes agraris, com en la millora de les estructures agràries i en la modernització de les explotacions; prestigiar, recolzar i promoure la participació de la dona en el món rural valencià i les iniciatives empresarials agràries dels jóvens valencians; així com estimular la investigació en els diferents aspectes del sector agroalimentari.
  
Per ordre de la Conselleria d'Agricultura, Pesca i Alimentació, es van convocar en anys anteriors estos premis tenint en compte els requisits establits en el reglament del procediment per a la concessió de subvencions públiques, aprovat pel Reial Decret 2.225/1993 de 17 de desembre.
  
Després de l'entrada en vigor de la Llei 38/2003 de 17 de novembre, General de Subvencions, resulta necessari adequar la normativa establida per ordre de la Conselleria d'Agricultura, Pesca i Alimentació a allò que disposa la nova llei.
  
Per això, fent ús de les atribucions que em conferix l'article 35 de la Llei de la Generalitat Valenciana, 5/1983 de 30 de desembre, del Govern Valencià,
  
ORDENE
  
Primer. Convocatòria
  
La present ordre té com a objecte establir les bases reguladores i la convocatòria, per a l'any 2005, dels premis de la Conselleria d'Agricultura, Pesca i Alimentació, que figuren en l'annex de la present ordre.
  
Segon. Finançament
  
Els premis estaran finançats a càrrec del capítol IV, del programa 711.10, línia T2069, dels Pressupostos de la Generalitat Valenciana per a l'any 2005.
  
L'import global màxim, per a l'any 2005, sobre la base del projecte de Llei de Pressupostos per a eixe exercici remés pel Govern Valencià a les Corts, serà de 160.000 euros.
  
Segons disposa l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despeses, la concessió de les subvencions estarà condicionada a l'existència en els pressupostos de l'any 2005 de crèdit adequat i suficient per a això.
  
Així mateix, segons l'esmentada ordre, tots els actes dictats s'entendran condicionats que, al dictar la resolució de concessió, subsistisquen les mateixes circumstàncies de fet i de dret existents en el moment en què van ser produïts aquells actes.
  
Tercer. Exoneració de l'acreditació d'obligacions fiscals i de la Seguretat Social
  
D'acord amb el que disposa l'Ordre de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana, els beneficiaris de subvencions a càrrec dels pressupostos de la Generalitat Valenciana, estan obligats a acreditar que es troben al corrent de les seues obligacions tributàries i de la Seguretat Social, amb relació al moment en què finalitze el termini de presentació de sol·licituds i de la forma que establixen els articles 7, 8 i 9 del Reial Decret 390/1996, d'1 de març.
  
Queden exonerades les línies de subvenció que se citen en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades als efectes de l'article 3.7 de l'Ordre de 30 de maig de 1996, de la Conselleria d'Economia i Hisenda. Segons esta resolució, les exoneracions no s'aplicaran quan el beneficiari de l'ajuda siga una persona jurídica ni quan l'import total de l'ajuda concedida a un beneficiari, persona física o jurídica, supere els trenta mil cinquanta euros amb seixanta-un cèntims (30.050,61 €).
  
DisposiciÓ final
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 29 de desembre de 2004
  
El conseller d'Agricultura, Pesca i Alimentació,
  
JUAN G. COTINO FERRER
  
ANNEX
  
Premis Conselleria d'Agricultura,
  
Pesca i Alimentació 2005.
  
Bases reguladores i convocatòria
  
Primera. Finalitat dels premis
  
Els premis de la Conselleria d'Agricultura, Pesca i Alimentació 2005, són una iniciativa de la Generalitat Valenciana l'objectiu de la qual és valorar les activitats agràries desenvolupades pels jóvens valencians, el paper de la dona en el món agrari, la millora de la qualitat dels productes agroalimentaris valencians, l'esforç tant de personal, d'agricultors, ramaders i cooperativistes, com empresarial, d'indústries i cooperatives agràries, per a la posada en marxa d'un procés de renovació i modernització de les explotacions agràries i estimular la investigació en els diferents aspectes del sector agroalimentari.
  
En esta convocatòria es pretén, a més, reconéixer de manera pública la trajectòria d'aquelles persones que al llarg de la seua vida han destacat per la seua dedicació al sector agrari i per la seua labor aportant millores i innovacions en qualsevol àmbit del desenvolupament rural.
  
Segona. Categories
  
D'acord amb la finalitat dels premis s'establixen les categories següents:
  
1. Premi a la Dona Rural Emprenedora
  
Es valoraran les activitats que realitzen les dones i els resultats obtinguts en àrees relacionades amb el desenvolupament rural en l'àmbit territorial de la Comunitat Valenciana.
  
Serà objecte de consideració, per part del jurat, les activitats complementàries relacionades amb la diversificació rural, les actuacions d'integració associativa de producció i comercialització, les activitats relacionades amb la gestió empresarial, les iniciatives de caràcter innovador i les activitats de caràcter social i cultural.
  
2. Premi a la Iniciativa Agrària Jove
  
Es valoraran les activitats agràries desenvolupades i els resultats obtinguts pels jóvens valencians menors de 40 anys, que s'hagen incorporat a l'activitat agrària en els últims deu anys (des de 1995), i que contribuïsquen a millorar i a modernitzar l'agricultura valenciana.
  
3. Premi a la Qualitat Agroalimentària
  
Es valoraran les activitats de les empreses del sector agroalimentari que, en l'àmbit de la Comunitat Valenciana, hagen aconseguit un alt nivell de qualitat i, per això, avantatge competitiu en els mercats.
  
Serà objecte de consideració, per part del jurat, les activitats relacionades amb la defensa i impuls de la qualitat dels aliments, la introducció de sistemes de gestió de la qualitat, la incorporació de noves tecnologies i tractaments d'innovació tecnològica mediambiental, l'assistència a fires nacionals i internacionals, les activitats de cooperació empresarial, la generació d'ocupació, qualificat i tecnificació de personal, l'aprofitament de recursos endògens i la incidència sobre el desenvolupament regional.
  
4. Premi a la Millor Indústria Agroalimentària
  
Es valoraran les activitats i resultats de les indústries agroalimentàries que actuen en l'àmbit territorial de la Comunitat Valenciana.
  
Serà objecte de consideració, per part del jurat, la incorporació de noves tecnologies, la innovació i creació de nous productes, la millora de les condicions mediambientals, la millora de la qualitat i de les condicions sanitàries, la concentració empresarial i la internacionalització de l'empresa.
  
5. Premi a la Millor Cooperativa Agrària
  
Es valoraran les activitats i resultats de les cooperatives agràries, prioritàriament de primer grau, que actuen en l'àmbit territorial de la Comunitat Valenciana.
  
Serà objecte de consideració, per part del jurat, les activitats d'integració associativa de producció, transformació i comercialització, la millora dels mitjans tècnics, d'informatització, comercialització i tècniques de mercat, les activitats de formació i promoció, la incorporació d'innovacions tecnològiques, la creació de nous productes, la millora en les condicions mediambientals i les iniciatives innovadores en àrees relacionades amb el desenvolupament rural.
  
6. Premi a la Trajectòria Personal en el Món Agrari
  
Es valoraran les activitats que hagen desenvolupat les persones físiques o jurídiques al llarg de la seua vida en relació amb l'activitat agrària.
  
Serà objecte de consideració, per part del jurat, la dedicació de la persona a l'activitat i les millores que haja introduït en l'àmbit territorial on s'ha desenvolupat esta.
  
7. Premi a la Investigació Agrària
  
Es valoraran els treballs d'investigació sobre els diferents aspectes del sector agroalimentari que reconeguen i impulsen les activitats que en este àmbit es manifesten i que tinguen com a component fonamental el desenvolupament dels estudis agraris d'interés per a la Comunitat Valenciana.
  
Podran concórrer a l'obtenció dels premis les persones físiques, tant de forma individual com en equip. En el supòsit de presentació de treballs col·lectius s'haurà d'acreditar convenientment al director de l'equip que el representarà a tots els efectes.
  
Els premis s'atorgaran a l'autor/a d'un treball d'investigació tecnicocientífic sobre el sector agroalimentari valencià.
  
Tercera. Condicions de participació
  
1. Requisits generals
  
La participació es farà preferentment per sol·licitud dels interessats, podent la Conselleria d'Agricultura, Pesca i Alimentació o qualsevol altra institució proposar candidatures als premis. En este cas, la proposta, que serà comunicada a l'interessat, serà objecte d'avaluació excepte renúncia expressa d'este.
  
En el cas de persones jurídiques s'hauran de complir les condicions següents:
  
- En la categoria Premi a la Dona Rural Emprenedora podran participar només aquelles el capital social de les quals corresponga en una majoria igual o superior al 50% a dones que realitzen activitats en àrees relacionades amb el desenvolupament rural en l'àmbit territorial de la Comunitat Valenciana.
  
- En la categoria Premi a la Iniciativa Agrària Jove podran participar només aquelles el capital social de les quals corresponga en una majoria igual o superior al 50% a persones menors de 40 anys, sempre que siguen residents a la Comunitat Valenciana, que les seues explotacions agràries estiguen ubicades a la Comunitat Valenciana.
  
2. Documentació a presentar
  
Les candidatures es presentaran acompanyades de la documentació següent:
  
- Sol·licitud firmada pel titular o representant legal d'acord amb el model.
  
- Fotocòpia del document nacional d'identitat.
  
- Memòria explicativa de les activitats realitzades i de la seua evolució.
  
- Documentació que acredite la personalitat del sol·licitant: estatuts vigents registrats i poders de representació.
  
- Documentació acreditativa de les activitats realitzades que permeta valorar la candidatura.
  
En la categoria Premi a la Investigació Agrària s'hauran de presentar sis exemplars, en format DIN A-4, amb 30 línies per pàgina com a màxim, 60 caràcters per línia i a doble espai, i la seua extensió no podrà excedir de dos-centes cinquanta pàgines, redactades en qualsevol de les dos llengües oficials de la Comunitat Valenciana. S'adjuntarà també un resum (amb el mateix format) del treball realitzat, amb una extensió mínima de vint pàgines i màxima de trenta, que incloga els aspectes més rellevants de la investigació i en especial les seues conclusions.
  
Quarta. Fases dels premis
  
1.Presentació de sol·licituds
  
Les sol·licituds aniran dirigides a l'honorable conseller d'Agricultura, Pesca i Alimentació i es presentaran en el Registre General de la Conselleria d'Agricultura, Pesca i Alimentació, carrer d'Amadeu de Savoia, 2, 46476 València, o per qualsevol dels mitjans establits en l'article 38 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de sol·licituds començarà el dia d'entrada en vigor de la present ordre i finalitzarà el dia 15 de febrer de 2005.
  
Si les sol·licituds no es presentaren acompanyades de la documentació exigida en la present ordre, es requerirà al sol·licitant perquè en un termini de 10 dies aporte la documentació requerida, advertint-li que si no ho fa així se tindrà per desistit de la seua petició, segons disposa l'article 71 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
En el termini màxim d'un mes, a partir de la recepció de sol·licituds, els expedients es remetran a la Secretaria del jurat.
  
2. Selecció de candidatures
  
La selecció de candidatures l'efectuarà un jurat que estarà integrat per:
  
- El conseller d'Agricultura, Pesca i Alimentació, que el presidirà o persona en qui delegue.
  
- Entre cinc i huit vocals, designats pel conseller d'Agricultura, Pesca i Alimentació, entre tècnics i personalitats rellevants de l'agricultura valenciana.
  
Actuarà com a secretari del jurat, amb veu però sense vot, el cap del Servici d'Estudis Agraris i Comunitaris de la Conselleria d'Agricultura, Pesca i Alimentació.
  
El jurat podrà delegar en el cap de l'Oficina Comarcal de la Conselleria d'Agricultura, Pesca i Alimentació on estiga ubicada l'explotació agrària perquè certifique si es complixen els requisits de participació i emeta informes.
  
El jurat, per a cada una de les categories i apartats, efectuarà una primera selecció de candidatures, tenint en compte preferentment la documentació aportada i, si és el cas, les visites a les explotacions o entitats. Esta selecció constituirà el conjunt de projectes finalistes i candidats als premis.
  
El jurat emetrà una acta amb la proposta de concessió dels premis que serà elevada al conseller d'Agricultura, Pesca i Alimentació, qui dictarà una resolució d'adjudicació dels premis.
  
La resolució d'adjudicació i el lliurament de premis es realitzarà en acte públic en la data i lloc que en el seu moment es done a conéixer.
  
Els no premiats, podran arreplegar la documentació i els treballs presentats durant un termini de dos mesos, a partir de la data de lliurament dels premis.
  
Quinta. Dotació dels premis
  
Per a les categories Dona Rural Emprenedora, Iniciativa Agrària Jove, Qualitat Agroalimentària, Millor Indústria Agroalimentària i Millor Cooperativa Agrària es concediran 2 premis:
  
- Primer premi, amb una dotació econòmica de 16.000 euros, lliurament de trofeu i diploma acreditatiu de la concessió d'este premi.
  
- Segon premi, amb una dotació econòmica de 12.000 euros, lliurament de trofeu i diploma acreditatiu de la concessió d'este premi.
  
Per al premi a la Trajectòria Personal en el Món Agrari, sense dotació econòmica, es concedirà trofeu i diploma acreditatiu de la concessió d'este premi.
  
Per al premi a la Investigació Agrària es concedirà un sol premi amb una dotació econòmica de 20.000 euros, lliurament de trofeu i diploma acreditatiu de la concessió d'este premi.
  
Sexta. Aplicació de les bases
  
La participació en esta convocatòria implica l'acceptació de totes les seues bases i de la decisió del jurat, a qui correspondrà resoldre quants dubtes i reclamacions es presenten, sent les seues decisions últimes inapel·lables.
  
Sèptima. Publicitat de les actuacions
  
La informació sobre les actuacions dels guanyadors es podrà fer pública.
  
Els premiats podran fer publicitat de l'esmentada condició en capçaleres, anuncis i memòries, especificant l'any en què van ser premiats, així com publicar o difondre la concessió del premi en qualsevol mitjà de comunicació.